32004R0775
L 123/27
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 775/2004 НА КОМИСИЯТА
от 26 април 2004 година
за изменение на приложение I към Регламент (ЕО) № 304/2003 на Европейския парламент и на Съвета относно износа и вноса на опасни химикали
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 304/2003 на Европейския парламент и на Съвета от 28 януари 2003 г. относно износа и вноса на опасни химикали (1), и по-специално член 22, параграф 1 от него,
като има предвид че:
(1)
Регламент (ЕО) № 304/2003 изпълнява Ротердамската конвенция относно процедурата по предварително обосновано съгласие (PIC процедура), при международната търговия с определени опасни химикали и пестициди, подписана на 11 септември 1998 г. и одобрена от името на Европейската общност с Решение 2003/106/ЕО на Съвета (2).
(2)
Приложение I към Регламент (ЕО) № 304/2003 се състои от три части, които съдържат съответно списък на химикалите, обект на процедурата за уведомление при износ, списък на химикалите, определени за обект на PIC процедурата съгласно Ротердамската конвенцията.
(3)
В съответствие с Решения на Комисията 2004/141/ЕО (3), 2004/248/ЕО (4) 2004/140/EО (5) и 2004/247/EО (6), в рамките на Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (7), които съответно забраняват или строго ограничават химикалите амитраз, атразин, фентион и симазин, тези химикали следва да се добавят към списъка на химикалите от част 1 и част 2 на приложение I към Регламент (ЕО) № 304/2003.
(4)
Химикалите нонилфенол и нонилфенол етоксилат са строго ограничени за употреба като промишлени химикали с Директива 2003/53/ЕО на Европейския парламент и на Съвета от 18 юни 2003 г. относно ограниченията за пускане на пазара и употреба на определени опасни вещества и препарати (8). Нещо повече, съгласно Регламент (ЕО) № 2076/2002 на Комисията от 20 ноември 2002 г. за удължаване на срока по член 8, параграф 2 от Директива 91/414/ЕИО на Съвета и във връзка с невключването на някои активни вещества в приложение I към тази директива и отмяната на разрешителните за продуктите за растителна защита, съдържащи тези вещества (9), нонилфенол етоксилатът е изключен от приложение I на Директива 91/414/ЕИО и разрешителните за съдържащите го препарати за растителна защита са били предвидени за отмяна от 25 юли 2003 г. Следователно и двата химикала трябва да бъдат добавени в списъка на химикалите от част 1 и част 2 на приложение I към Регламент (ЕО) № 304/2003.
(5)
На своята Десета сесия от 17 до 21 ноември 2003 г. Междуправителственият комитет за преговори по конвенцията (МКП) решава, че химикалите ДНОК и азбестовите влакна амозит, антофилит, актинолит и термолит, също трябва да бъдат обект на временно действащата PIC процедура. Тези вещества трябва да бъдат съответно добавени към списъка на химикалите в част 3 на приложение I към Регламент (ЕО) № 304/2003 и съществуващите записи в част 1 и част 2 следва да бъдат изменени.
(6)
На същата сесия, МКП решава, че праховите формулации, съдържащи комбинация от беномил в концентрация равна на или по-висока от 7 %, карбофуран в концентрация равна на или по-висока от 10 %, и тирам в концентрация равна на или по-висока от 15 %, трябва също да станат обект на временната PIC процедура. Съответно, такива формулации също трябва да се добавят към списъка на химикалите в част 1 и част 3 от приложение I към Регламент (ЕО) № 304/2003.
(7)
Приложение I към Регламент (ЕО) № 304/2003 следва да бъде съответно изменен.
(8)
Мерките, предвидени в настоящия регламент са в съответствие със становището на Комитета, създаден съгласно член 29 от Директива 67/548/ЕИО на Съвета (10),
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕО) № 304/2003 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 април 2004 година.